b'\n_START_ARTICLE_\nHildegarda Svoboda von Wolkensperg\n_START_SECTION_\n\xc5\xbdivljenjepis\n_START_PARAGRAPH_\n\xc5\xbdivljenje Hildegarde von Wolkensperg se je za\xc4\x8delo v Pu\xc5\xa1talskem gradu oz. dvorcu, kjer je bila rojena pu\xc5\xa1talskemu baronu Avgustu, imela je \xc5\xa1e pet let mlaj\xc5\xa1o sestro Izabelo. Izhaja iz slavne rodbine pu\xc5\xa1talskih baronov, katerih slava se je pri\xc4\x8dela z Markom Oblakom, ki je leta 1696 kupil grad Pu\xc5\xa1tal. Njegov vnuk Franc Anton Oblak pl. Wolkensperg je bil povzdignjen v barona leta 1753. Hildegardin bratranec je bil impresionisti\xc4\x8dni fotograf Avgust Berthold._NEWLINE_Prva leta svojega \xc5\xbeivljenja je pre\xc5\xbeivela v Gradcu, pri stari mami po mamini strani, Ilki von Scheibenhof, rojeni Kalman. Po koncu vojne se je vrnila v \xc5\xa0kofjo Loko in pri nunah obiskovala \xc5\xa1olo. Ker ni znala slovensko je imela veliko te\xc5\xbeav pri sprejemanju slovenske kulture, saj je bila vzgajana kot Avstrijka._NEWLINE_Zaradi svojega plemi\xc5\xa1kega rodu je bila zani\xc4\x8devana in zapostavljena, saj so se neprestano nor\xc4\x8devali iz nje. Poleg rednega pouka v \xc5\xa1oli je imela pouk tudi na domu, kjer se je u\xc4\x8dila pri zasebnih u\xc4\x8diteljih sloven\xc5\xa1\xc4\x8dine, nem\xc5\xa1\xc4\x8dine in franco\xc5\xa1\xc4\x8dine, pri nunah pa se je u\xc4\x8dila igranja klavirja. Dejavna je bila tudi pri Sokolih, s svojo sestro pa sta med prvimi v \xc5\xa0kofji Loki smu\xc4\x8dali, smu\xc4\x8di jima je izdelal pu\xc5\xa1talski rokodelec._NEWLINE_Zelo rada pa je tudi slikala, imela je zasebno u\xc4\x8diteljico slikanja, nuno, ki je bila po izobrazbi slikarka. Ker je zelo dobro slikala je enkrat razstavljala na lo\xc5\xa1kem gradu. Slikati je prenehala po smrti svojega o\xc4\x8deta leta 1937._NEWLINE_Poro\xc4\x8dila se je 5. aprila 1941 z Velimirjem Svobodo, ki je bil pred kapitulacijo Jugoslavije podpolkovnik v kraljevi vojski. Kasneje se je pridru\xc5\xbeil partizanom kot voja\xc5\xa1ki strateg, sodeloval pa je tudi pri osvobajanju Trsta. Vendar se ni vklju\xc4\x8dil v komunisti\xc4\x8dno partijo, kar ga je privedlo na Teharje. Od tam se je vrnil globoko prizadet in od tega si ni nikoli opomogel._NEWLINE_Rodila se jima je h\xc4\x8di Alma, ki pa je tragi\xc4\x8dno preminula v letalski nesre\xc4\x8di na Krku leta 1971._NEWLINE_Po drugi svetovni vojni so vse premo\xc5\xbeenje zaplenili, za \xc5\xbeivljenje so jima pustili le manj\xc5\xa1i trakt dvorca, kjer je baronica \xc5\xbeivela do smrti. V dvorcu je bil najprej muzej, nato proizvodni obrat papirne industrije, zadnjih trideset let pa je tam glasbena \xc5\xa1ola. Leta 2004 ji je bil dvorec in \xc5\xa1e nekaj posesti vrnjenih._NEWLINE_Baronica Hildegarda Svoboda Wolkensperg je ena redkih, \xc4\x8de ne celo edina slovenska plemkinja, ki je po letu 1945 lahko ostala na svojem gradu.'